L 152/14
BG
Официален вестник на Европейския съюз
13.6.2023 г.
(7)
На 6 юни 2020 г. секретариатът на координационната група прикани останалите заинтересовани държави членки и притежателя на разрешението да представят писмени бележки във връзка с отнасянето за разглеждане.
Притежателят на разрешението представи писмени бележки на 30 юни 2020 г., 6 юли 2020 г. и 23 юли 2020 г.
Отнасянето за разглеждане беше обсъдено в координационната група на 6 и 23 юли 2020 г. с участието на притежателя на разрешението.
(8)
Тъй като в рамките на координационната група не беше постигнато съгласие, на 21 октомври 2020 г.
Франция, като референтна държава членка за целите на изменението на разрешението съгласно член 48, параграф 1, първа алинея от Регламент (ЕС) No 528/2012, отнесе нерешените възражения до Комисията в съответствие с член 36, параграф 1 от посочения регламент и предостави на Комисията подробно изложение на въпроса, по който държавите членки не можаха да постигнат съгласие, както и на причините за несъгласието между тях.
Това изложение беше изпратено на заинтересованите държави членки и на притежателя на разрешението.
(9)
През май 2021 г. Финландската агенция по безопасност и химикали поиска становище от Финландския орган по храните и Финландската ветеринарна асоциация относно въздействието на биоцидите, съдържащи алфахлоралоза, върху домашните любимци и необходимостта от ограничаване на употребата на такива продукти.
В становището, което Финландия предостави на Комисията, се посочва, че биоцидите, съдържащи алфахлоралоза, причиняват значителни вреди и страдания както на домашните любимци, така и на дивите животни, и че броят на отравянията на домашни любимци, докладвани на Финландската агенция по безопасност и химикали и на Финландския орган по храните, е значителен.
(10)
Освен това шведската Агенция по химикалите получи допълнителна информация под формата на анализи на кръвни проби от Университетската болница за животни в Упсала, Швеция, която потвърждава наличието на алфахлоралоза в кръвта на отровените животни.
(11)
Съгласно член 19, параграф 1, буква б), подточка iii) от Регламент (ЕС) № 528/2012 издаването на разрешение е обвързано с условие биоцидът да няма незабавно или забавено неприемливо собствено въздействие или въздействие в резултат на остатъчните вещества върху здравето на хората, включително принадлежащите към уязвими групи, или здравето на животните, пряко или чрез питейната вода, храната, фуражите, въздуха или чрез друг вид непряко въздействие.
(12)
В член 19, параграф 5, първа алинея от Регламент (ЕС) No 528/2012 се предвижда, че даден биоцид може да бъде разрешен, когато установените в член 19, параграф 1, буква б), подточка iii) условия не са напълно изпълнени, ако в случай че биоцидът не бъде разрешен, това би оказало несъразмерно отрицателно въздействие за обществото в сравнение с рисковете за здравето на хората, здравето на животните или за околната среда, произтичащи от употребата на биоцида при определените в разрешението условия.
Освен това в член 19, параграф 5, втора алинея се посочва, че употребата на биоциди, разрешени съгласно тази разпоредба, подлежи на подходящи мерки за намаляване на риска, за да се гарантира, че експозицията на хората и околната среда на тези биоциди е сведена до минимум.
Употребата на биоциди, разрешени съгласно този параграф, се ограничава до държави членки, в които е изпълнено условието, посочено в член 19, параграф 5, първа алинея.
(13)
Комисията разгледа внимателно информацията, предоставена от държавите членки и от притежателя на разрешението за биоцида, включително факта, че случаи на отравяне на животни с продукти, съдържащи алфахлоралоза, са докладвани и в други държави членки и в Норвегия.
Комисията също така взема предвид становището на Финландския орган по храните и Финландската ветеринарна асоциация, докладите на Университетската болница за животни в Упсала и на Шведската ветеринарна асоциация, които категорично сочат, че биоцидът оказва неприемливо въздействие върху здравето на животните и потвърждават чрез изследвания на отровените животни, че са възникнали значителен брой случаи на вторично отравяне с алфахлоралоза на котки, както и цялата предоставена информация и обсъжданията, проведени в контекста на разногласията относно други биоциди, съдържащи алфахлоралоза, които бяха отнесени до Комисията съгласно член 36, параграф 1 от Регламент (ЕС) No 528/2012.
(14)
Комисията е наясно, че от техническа и научна гледна точка е невъзможно докладваните случаи на вторично отравяне да се свържат с конкретен биоцид, тъй като не е възможно да се определи кой от конкретните продукти е бил погълнат от мишката, впоследствие изядена от котката.
Възможно е да се открие само наличието на активното вещество алфахлоралоза в тъканите на животните, а понякога и в труповете на мъртви гризачи, намиращи се в стомасите на отровени котки.
Ясно е обаче, че тези случаи на отравяне са свързани с биоциди, съдържащи алфахлоралоза, включително настоящия биоцид.